บุคลากรทางด้านสาธารณสุขเทศบาลตำบลห้วยยอด ให้ความรู้ตรวจเชื้อโควิด-19 ด้วยชุดตรวจ ATK แก่คณะครูและบุคลากรทางการศึกษา เตรียมพร้อมการเปิด on site วันวาเลน์ไทน์

วันนี้ (25 ม.ค.65) ที่ห้องประชุมโรงเรียนเทศบาลห้วยยอดวิทยา นางปรียภัทร์ พลเดช และนางทัศนีย์ หอยสังข์ พยาบาลวิชาชีพ กองสาธารณสุขและสิ่งแวดล้อม ดำเนินการให้ความรู้แก่คณะครู และบุคลากรทางการศึกษาโรงเรียนเทศบาลห้วยยอดวิทยา ตามโครงการฝึกอบรมการตรวจเชื้อโควิด-19 ด้วยชุดตรวจ ATK (Antigen Test Kit) เพื่อสร้างความรู้ ความเข้าใจที่ถูกต้องในการใช้ชุดตรวจATK สามารถนำไปตรวจหาเชื้อโควิด-19 ให้กับนักเรียนอย่างถูกวิธี ถูกต้องสามารถตรวจคัดกรองนักเรียนเพื่อหาเชื้อโควิด-19เบื้องต้นได้ ป้องกันการแพร่ระบาดอย่างรวดเร็ว เพื่อให้ผู้ติดเชื้อรู้ตัวและนำเข้าสูกระบวนการตรวจด้วยวิธี RT-PCR เพื่อหาผลที่ชัดเจนแม่นยำนำไปสู่การกักตัวเพื่อป้องกันการแพร่ระบาดตามขั้นตอนต่อไป

ซึ่งในการดำเนินการดังกล่าว เพื่อเตรียมความพร้อมในการเปิดการเรียนการสอนแบบเต็มรูปแบบ หรือ on site ให้กับนักเรียนในระดับมัธยมตอนต้น ในวันที่ 14 กุมภาพันธ์ 2565 ดังนั้นจึงมีความจำเป็นที่จะต้องเตรียมพร้อมบุคลกากรในการตรวจและคัดกรองนักเรียน ซึ่งครูและบุคลากรทางการศึกษา มีบทบาทสำคัญในการตรวจหาเชื้อโควิด-19 ด้วยชุดตรวจ ATK เนื่องจากสามารถเกิดเหตุการณ์การแพร่ระบาดได้ทุกเมื่อ ดังนั้นทุกภาคส่วนจะต้องทันต่อเหตุการณ์ ตั้งแต่การคัดกรองเบื้องต้น การสังเกตอาการนักเรียน และหากพบนักเรียนที่มีความเสี่ยงจะต้องนำมาตรวจด้วยชุดตรวจ ATK ในเบื้องต้นทันที รวมทั้งจะต้องคุมเข้มมาตรการ Universal Prevention หรือการป้องกันการติดเชื้อแบบครอบจักรวาล เช่นการล้างมือ รักษาระยะห่าง และการสวมหน้ากากอนามัยตลอดเวลา

พิมมาส จันทร์ผ่อง/นักประชาสัมพันธ์ชำนาญการ/ข่าว

25 มกราคม 2565